Broj: 711-I-2240-P-251-21/22-12-19

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), povodom neanonimne prijave mogućeg sukoba interesa podnesene protiv **obveznika Mira Bulja, zastupnika u Hrvatskom saboru i gradonačelnika Grada Sinja**, na 190. sjednici, održanoj dana 14. listopada 2022.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Mira Bulja, zastupnika u Hrvatskom saboru i gradonačelnika Grada Sinja, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik dana 29. lipnja 2021.g. kao član Skupštine trgovačkog društva Kamičak d.o.o. donio odluku o izboru članova Nadzornog odbora navedenog trgovačkog društva bez prijedloga Gradskog vijeća Grada Sinja.**
2. **Poziva se dužnosnik Miro Bulj da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dana 29. listopada 2020.g. u Povjerenstvu je pod brojem 711-U-5283-P-251/21-01-4 zaprimljena neanonimna prijava mogućeg sukoba interesa podnesena protiv obveznika Mira Bulja, zastupnika u Hrvatskom saboru i gradonačelnika Grada Sinja, povodom koje se vodi predmet: P-251/21.

U prijavi se navodi da je dužnosnik Miro Bulj, kao gradonačelnik Grada Sinja suprotno odredbi članka 15. stavka 2. ZSSI-a bez prethodne suglasnosti Gradskog vijeća Grada Sinja imenovao u trgovačka društva, u kojima Grad Sinj ima udjele u vlasništvu, članove skupština i nadzornih odbora tih društava u namjeri da nagradi svoje suradnike i pomagače. Navodi se da se radi o trgovačkim društvima Vodovod i odvodnja Cetinske Krajine d.o.o., Čistoća Cetinske krajine d.o.o., Kamičak d.o.o. i Gospodarska zona Kukuzovac Sinj d.o.o.

Člankom 3. stavkom 1. podstavkom 3. i 39. ZSSI-a propisano je da se dužnosnicima u smislu navedenog Zakona smatraju zastupnici u Hrvatskom saboru te gradonačelnici, općinski načelnici i njihovi zamjenici. Stoga je i Miro Bulj, povodom obnašanja dužnosti zastupnika u Hrvatskom saboru, koju obnaša u kontinuitetu od 28. prosinca 2015. do danas, te gradonačelnika Grada Sinja, koju obnaša od 7. lipnja 2021., obvezan postupati sukladno odredbama ZSSI-a.

Sukladno članku 60. Zakona o sprječavanju sukoba interesa („Narodne novine“ broj: 143/21) postupci započeti prije stupanja na snagu ovoga Zakona dovršit će se prema odredbama ranije važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.). Slijedom navedenog, a budući da je prijava u ovom predmetu zaprimljena prije stupanja na snagu ZSSI/21-a, isti će se voditi sukladno odredbama ZSSI/11-a.

Uvidom u sudski registar Trgovačkog suda u Splitu Povjerenstvo je utvrdilo da je pod brojem MBS: 060165262 upisano trgovačko društvo Vodovod i odvodnja Cetinske Krajine d.o.o. čiji su osnivači Grad Sinj, Grad Trilj, Općina Dicmo, Općina Hvarce i Općina Otok dalmatinski, pod brojem MBS: 060305620 upisano je trgovačko društvo Čistoća Cetinske Krajine d.o.o. s istim osnivačima, pod brojem MBS: 060171410 trgovačko društvo Kamičak d.o.o., čiji je osnivač Grad Sinj te pod brojem MBS: 060215255 trgovačko društvo Gospodarska zona Kukuzovac d.o.o., čiji je osnivač također Grad Sinj.

Povjerenstvo je radi provjere točnosti saznanja koja proizlaze iz navoda u prijavi zatražilo od sva četiri trgovačka društva dostavu podataka obavlja li dužnosnik Miro Bulj, gradonačelnik Grada Sinja, funkciju jednog od članova skupštine u ime osnivača i od kada, ukoliko dužnosnik ne obavlja ovu funkciju tko ju obavlja (eventualno zamjenik gradonačelnika) te tko obavlja funkciju ispred drugih osnivača, s pozivom za dostavom odluka kojima se imenuju članovi Nadzornog odbora tih društava u 2021.g. i zapisnik sa sjednice Skupštine na kojoj su donesene navedene odluke s podatkom je li istim odlukama o imenovanju članova Nadzornog odbora prethodno dostavljen prijedlog imenovanja članova od strane gradskog vijeća Grada Sinja i drugih gradskih/općinskih vijeća, sukladno članku 15. stavku 2. ZSSI-a.

Trgovačko društvo Gospodarska zona Kukuzovac d.o.o. odgovorilo je na traženje Povjerenstva navodeći da je gradonačelnik Miro Bulj u Skupštinu tog društva dana 24. lipnja 2021.g. imenovao zamjenika gradonačelnika Denisa Bobetu te da navedena Skupština nije imenovala članove Nadzornog odbora, budući da istima nije istekao mandat, a raniji su imenovani Odlukom Skupštine od 24. lipnja 2019.g. kada je gradonačelnica bila Kristina Križanac. U prilog svojem očitovanju društvo je dostavilo Zapisnik sa sjednice Skupštine društva na kojoj je imenovan Nadzorni odbor kao i Odluku KLASA: 080-01/21-01/18, URBROJ: 2175/01-03-21-2 od 24. lipnja 2021.g. kojom gradonačelnik Miro Bulj imenuje za predstavnika Grada Sinja u Skupštinu društva zamjenika gradonačelnika Denisa Bobetu.

Trgovačko društvo Vodovod i odvodnja Cetinske Krajine d.o.o. u svojem očitovanju navelo je kako dužnosnik Miro Bulj ne obavlja funkciju člana Skupštine navedenog trgovačkog društva već tu funkciju, kao predstavnik Grada Sinja, obavlja Mario Župić dok za Grad Trilj to obavlja Petar Maroš, za Općinu Otok Nina Laco, Općinu Dicmo Ivan Serdarević, a Općinu Hvarce Goran Markulin. Nadalje, navodi se da predmetno trgovačko društvo nema Nadzorni odbor. U prilogu su dostavljene odluke o imenovanju predstavnika imenovanih Gradova i Općina u Skupštinu društva pa tako i Odluka KLASA: 080-01/21-01/15, URBROJ: 2175/01-03-21-1 od 16. lipnja 2021.g. kojom je gradonačelnik Miro Bulj, kao predstavnika Grada Sinja u Skupštini društva imenovao Maria Župića.

Trgovačko društvo Čistoća Cetinske Krajine d.o.o. dostavilo je očitovanje u kojem navodi da gradonačelnik Miro Bulj ne obavlja funkciju jednog od članova Skupštine, već da istu obavlja Mislav Cvitković. Navodi se i kako navedeno društvo nema Nadzorni odbor. U prilogu očitovanja dostavljena je i Odluka KLASA: 080-01/21-01/14, URBROJ: 2175/01-03-21-1 od 16. lipnja 2021.g., kojom gradonačelnik Miro Bulj u Skupštinu društva, kao predstavnika Grada Sinja, imenuje Mislava Cvitkovića.

Trgovačko društvo Kamičak d.o.o. odgovorilo je na traženje Povjerenstva navodeći da gradonačelnik Miro Bulj, temeljem članka 48. stavka 1. točke 6. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) obavlja funkciju člana Skupštine društva te da je temeljem istog članka toga Zakona te članka 11. Izjave o osnivanju društva Kamičak d.o.o. i članka 52. Statuta Grada Sinja („Službeni glasnik Grada Sinja“, broj 2/21) dana 29. lipnja 2021.g. donio Odluku o izboru članova Nadzornog odbora bez prijedloga imenovanja članova od strane Gradskog vijeća Grada Sinja. U prilogu očitovanja trgovačko društvo dostavilo je Odluku KLASA: 080-01/21-01/17, URBROJ: 2175/01-03-21 od 29. lipnja 2021.g. kojom se u Nadzorni odbor trgovačkog društva Kamičak d.o.o. imenuju Frano Boko i Željko Poljak. Navedenu Odluku donio je gradonačelnik Miro Bulj.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. podstavkom 6. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da općinski načelnik odnosno gradonačelnik imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Člankom 11. Izjave o osnivanju društva Kamičak d.o.o. propisano je da osnivač imenuje Nadzorni odbor od tri člana na vrijeme od četiri godine s mogućnošću ponovnog izbora.

Člankom 52. Statuta Grada Sinja („Službeni glasnik Grada Sinja“, broj 2/21) propisano je da gradonačelnik o obavljanju izvršne vlasti imenuje i razrješuje predstavnike Grada Sinja u tijelima javnih ustanova, trgovačkih društava i drugih pravnih osoba iz članka 34. stavak 1. alineja 16. ovog Statuta, osim ako posebnim zakonom nije drugačije određeno, a odluku o imenovanju i razrješenju dužan je objaviti u prvom broju „Službenog glasnika Grada Sinja“ koji slijedi nakon donošenja te odluke.

Člankom 440. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22 ) propisano je da članovi društva u skupštini donose odluke na koje su ovlašteni zakonom i društvenim ugovorom, osim ako se svi članovi u pojedinom slučaju u pisanom obliku ne dogovore o odluci koju treba donijeti ili izjave da su suglasni s time da se o njoj glasuje pisanim putem.

Povjerenstvo ističe kako gradonačelnik Grada Sinja predstavlja Grad Sinj u Skupštini trgovačkih društava u kojima je Grad Sinj jedan od osnivača, s time da ga članak 48. stavak 1. podstavak 6. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) ovlašćuje da u skupštinu društva imenuje drugog predstavnike, slijedom čega navodi prijave koji se odnose na imenovanje predstavnika Grada Sinja u Skupštinu društva ne upućuju da je dužnosnik povrijedio odredbe ZSSI-a, jer tim Zakonom nije propisano imenovanje članova skupštine povodom prijedloga predstavničkog tijela, pri čemu se u prijavi ne ističe bilo kakav odnos povezanosti između imenovanih osoba i samog dužnosnika.

Naime, u prijavi se navodi kako se radi o osobama koji su suradnici dužnosnika, međutim Povjerenstvo ističe kako se navedeno ne smatra dovoljnom povezanošću u smislu članka 4. stavka 5. ZSSI-a.

U odnosu na imenovanje članova nadzornih odbora trgovačkih društava u vlasništvu jedinica lokalne samouprave, člankom 15. stavkom 2. ZSSI-a propisano je da članove nadzornih tijela predstavničko tijelo jedinice lokalne samouprave predlaže glavnoj skupštini, odnosno skupštini društva.

Povjerenstvo pritom ističe kako nije sporno da je čelnik izvršne vlasti jedinice lokalne ili regionalne samouprave ovlašten na skupštinama trgovačkih društava u vlasništvu te jedinice glasovati za imenovanje članova Nadzornog odbora i Uprave, odnosno ukoliko sam predstavlja Skupštinu da je ovlašten donositi odluku o opozivu ili imenovanju člana Uprave ili Nadzornog odbora, ali s tom razlikom da bi njegovu glasovanju na skupštini ili donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Stoga, a budući da je u konkretnom slučaju izostao prijedlog Gradskog vijeća Grada Sinja za imenovanje članova Nadzornog odbora trgovačkog društva Kamičak d.o.o., donesena je odluka kao u točki I. izreke.

Sukladno članku 39. stavku 3. ZSSI-a, u točki II. izreke poziva se dužnosnik Miro Bulj da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točku I. ove odluke.

Poziva se dužnosnik da uz očitovanje Povjerenstvu dostavi i eventualnu daljnju relevantnu dokumentaciju s kojom raspolaže, a kojom će potvrditi svoje navode.

Slijedom navedenog, Povjerenstvo je odlučilo kao u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Miro Bulj, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana